**Családi titkok 2.**

Figyelem! Az alábbi sorokat, de legalábbis történetem egy részét, ne próbáljátok ki! Egészségre ártalmas!

Történetem nagyon régre nyúlik vissza. Tudjátok ti is, hogy az ember általában nem igen emlékszik élete első pár éveire. Engem mindig is foglalkozott a dolog, hogy miket csináltam kisgyerekként, ezért hát folyton kérleltem anyukám, meséljen a vicces dolgaimról. Előző írásaimból talán páran emlékeznek, hogy azért én sem voltam egy mintapéldány. Milyen vicces tud lenni, hogy a ruhák zsebeiben elrejtett kavicsok és faágak tönkrevágják a mosógépet, vagy éppen mikor anyukám kedvenc sminkcuccait olyan jól kipróbáltam, hogy több darabban találta meg a szobában. De voltak ennél még durvább dolgaim. Kíváncsi voltam mit rejt a Barbapapa játék, szétszedtem, majd a fél kiló liszt, amivel meg volt töltve a szőnyegen landolt.

De volt még más is. Például egyszer átjött a barátnőm. Írtó klassz játékot kaptam, tudjátok azt, a ragacsos építőjátékot. Annyira jó színek voltak benne, kipróbáltuk, hogy mutat a hajunkban.

Persze nyilván nem én voltam az értelmi szerző. Bele sem gondoltunk, hogy ez úgy fog ragaszkodni a hajamhoz, mint maci a mézesbödönhöz. Először nagyon menőnek tűnt, de mikor anyukám meglátta fogta a fejét és csak azt mondogatta úristen, ez a gyerek nem normális. Hozta a nagyollót, és vagy 20 centit kellett levágni a hajamból. Mondjuk az már nekem sem volt olyan vicces, bár 3 évesen simán nekiálltam hajat vágni. Emlékszem mikor anya kétségbeesetten hívta a fodrászt, segítsen, mert én új fazont akartam nyírni. Gondolhatjátok, hogy néztem ki. Régen amúgy azt hittem úgy hívnak úristen, annyiszor mondta ezt nekem anyukám.

Egyik élményem egy bolti bevásárláshoz fűződött. Anya nézelődött, én meg úgy döntöttem megnézem a játékosztály kínálatát. Eltűntem. De annyira, hogy már én is kezdtem kétségbe esni. Még szerencse, hogy tudtam anya nevét és a vevőszolgálaton bemondattam a nevét a hangosbemondóba. Elég menő ez egy 4 éves gyerektől. Gondolhatjátok, az egész Tesco engem keresett, s jött anya sírva. Én meg mondtam neki, hogy ugye milyen büszke vagy rám, 200- as iq. Nem is értem a felnőtteket, olyan kis piti ügyektől képesek bepánikolni. Jó tanács! Ezért használjátok mindig az eszeteket.

Volt ám még itt más is. A többi gyereknek szuper jó tanácsot adtam az óvodában. Kinyomtam nekik a Hello Kittys fogkrémemet, hogy ez jót tesz a bőrnek. Mindig láttam a reklámokban, hogy mindenféle kence puhává, és selymessé varázsolja a bőrt. Nem mintha az ember 4 évesen még ráncosodna, de hát nőből vagyok, mindent ki kell próbálni.

Képzeljétek, amikor kicsi voltam anyukám a rábapatyi iskolában dolgozott, vagyis még most is, de nem ez a lényeg. Őőőő, hát ejtsünk néhány szót arról, hogy a gyerekek milyen gazdag képzelőerővel is rendelkeznek. Az úgy történt, hogy amíg anyukám értekezleten ült a kedves Márti néni, mert én csak így ismertem a nevét, vigyázott rám. Kicsit segítettem is neki takarítani, mert hát ezt nekem korán kellett megtanulni. Rabszolgasorson tartanak otthon. Tudjátok, vigyem le a szemetet, mosogassak el meg ilyesmi felesleges dolgok, amik csak az időnket rabolják. Na, de sok a szöveg, kanyarodjunk vissza, hol is tartottam. Márti nénit kísérgettem, aztán valahogy kérdezgetett ezt azt, mondtam neki, hogy hamarosan egy faluban fogunk ám lakni. Hogyhoogy, hát anya ezt nem is mondta. Tudja Márti néni, oda a falu elejére építkezünk, ahol azok a szép házak vannak. A téma aztán annyiba maradt. Igen, de másnap jött haza anya, kérdezi miket hordok én össze. Építkezünk? Nooormális… hát jah, azóta is Sárváron lakunk, az igaz. Azért jó terv lett volna.

A másik ilyen hasonló incidensem az óvodában történt, mikor anya jött értem. Álltam az ajtóban. Kijött a Gyöngyi néni és kérdezi anyától, lehet-e gratulálni. Anya felhúzza a szemöldökét. - Mihez? Hát az ikrekhez. Anya válasza: Tesséééék? Hát igen, Vivike büszkén mesélte, hogy kistesója lesz, ráadásul nem is egy. Na, gondolhatjátok kifelé az óvoda udvarán megint kiakadt, hogy miket találok ki folyton.

Persze a tesóm sem volt ám szent gyerek, csak mindig én voltam az áldozati bárány. Anya tudta nélkül csinált YouTube-csatornát. Bátorítottam, hogy csináljunk az otthonunkban random életképekről felvételt, és azt osszuk meg a nagyvilággal. Azt mondjuk anya se gondolta, hogy viszontlátja magát kócos hajjal, a reggeli kávéjával, ráadásul köntösben. Na mikor ez kiderült, szerintem még a harmadik szomszéd is vigyázban állt, úgy ordított. Szóval ezek után úgy döntöttünk, kicsit hanyagoljuk ezt a videós témát. Nem lettünk influenszerek.

Végszó!

Kedves Diáktársaim! Hozzátok kívánok szólni. Számomra ez volt az utolsó írás, amivel remélhetőleg, mosolyt csaltam az arcotokra. Én lassan elhagyom az általános iskolám falait. Bátorítalak Benneteket, hogy az elkövetkezendő években, örvendeztessétek meg egymást, és tanáraitokat, hasonló vicces történetekkel. Tudjátok, a mai rohanó világban jó egy kicsit megállni, és emlékezni. A humor pedig jó gyógyír a bánatra.

Készítette: Erős Vivien

Sárvári Nádasdy Tamás Általános Iskola 8.C

Magyartanára: Dr. Horváth Péterné